Polisieman, passasier sterf toe trok deur ongelukstoneel ploegFoto bloot ter illustrasie van polisiebeamptes op ‘n ongelukstoneel. (Argieffoto: SA Polisie) ŉ Vrystaatse polisiesersant wat Maandagaand ŉ ongelukstoneel naby Kroonstad help beveilig het, is dood toe ŉ vragmotor deur die toneel gebars het. ŉ Passasier wat in die aanvanklike ongeluk op die N1 tussen Kroonstad en Ventersburg betrokke was, het ook omgekom. Sers. Mahlomola Kareli, polisiewoordvoerder, sê die polisie in Kroonstad is omstreeks 18:15 na die ongelukstoneel tussen die twee dorpe ontbied nadat ŉ Volvo-vragmotor en ŉ Ford Ranger-bakkie in ŉ botsing betrokke was. Geen beserings is in daardie stadium aangemeld nie. Daar het wel wrakstukke op die padoppervlak agtergebly. Polisiebeamptes het met hul aankoms die verkeer om dié wrakstukke herlei. Dit is tóé dat ŉ aankomende Isuzu-vragmotor deur die toneel geploeg het. Die vragmotor het die 37-jarige polisiebeampte, asook ŉ passasier in die Ford Ranger-bakkie getref. Die polisiebeampte en die vrou is later met paramedici se aankoms op die toneel dood verklaar. Twee aanklagte van strafbare manslag word ondersoek, maar geen inhegtenisnemings is nog gedoen nie. Lt.genl. Baile Motswenyane, Vrystaatse polisiehoof, het intussen haar medelye met die slagoffers se geliefdes betuig. “Wanneer polisiebeamptes hul huise verlaat om vir diens aan te meld, is daar altyd ŉ moontlikheid dat hulle nie weer hul geliefdes sal sien nie. Die werklikheid van wat gisteraand gebeur het, het ons diep getref,” sê Motswenyane. “Ek wil my innige meegevoel met die geliefdes, vriende, familie en kollegas van die sersant, asook die onskuldige passasier betuig.”